Къытпаубыдхэр къагъэщэбами, нэкIуIупхъуэхэр къонэ
Къэбэрдей-Балъкъэрым Узыншагъэр хъумэнымкIэ и министерствэм республикэм щыпсэухэм ягу къегъэкIыж цIыхухэм къыпаубыдхэр къагъэщэбами, нэкIуIупхъуэхэр адэкIи къызэрагъэсэбэпын хуейр.
НэкIуIупхъуэр сыт щыгъуи зыIулъхьапхъэщ цIыху куэд щызэтрихьэ щIыпIэхэм — сату щIапIэхэм, жылагъуэ транспортым. Апхуэдэ щIыкIэкIэ нэхъ пхуэгъэмэщIэнущ коронавирус узым укъицIэлIэнымкIэ щыIэ шынагъуэр — COVID-19-р хьэуа-ткIуэпс IэмалхэмкIэ мэбагъуэ.
ЦIыхухэм нэкIупхъуэ зехьэныр уэим ящIмэ, уз зэрыцIалэм нэхъри зиубгъужынущ.
Экономикэр даIыгъын папщIэщ къытпаубыд Iэмалхэр хуэмурэ щIыIуахыжыр. Санитар-эпидемиологие чэнджэщхэм дытетмэ, уз зэрыцIалэми нэхъ дыпэлъэщынущ. И щхьэм, къэзыухъуреихьхэм папщIэ иджыпсту дэтхэнэми жэуаплыныгъэшхуэ зэрихьыр зыхищIэн хуейщ. Абы иужькIэщ псори зэгъусэу щытыкIэ гугъум дыкъыщикIыфынур.
Къаудыгъу Заур.
